ПРЕДЛОГ ЗАКОНА О ИЗМЕНАМА И ДОПУНАМА

ЗАКОНА О ТРАНСПОРТУ ОПАСНЕ РОБЕ

Члан 1.

У Закону о транспорту опасне робе („Службени гласник РС”, број 104/16), после члана 2. додаје се члан 2а који гласи:

„Члан 2а

На поступак издавања и укидања решења о одобрењу одступања од одредаба ADR/RID/ADN, поступак издавања и одузимања дозволе за транспорт опасне робе, издавање решења о признавању иностране исправе о усаглашености, издавање сертификата о одобрењу за тип амбалаже, покретне опреме под притиском или цистерне у складу са ADR/RID/ADN, поступак именовања тела за спровођење поступка оцењивања усаглашености, поступак издавања и одузимања овлашћења стручном лицу, поступак издавања и одузимања лиценце за стручну обуку кандидата за саветника за безбедност у транспорту опасне робе, поступак издавања сертификата за саветника, поступак признавања ADR сертификата о одобрењу за возило издатог у другој држави, поступак издавања и одузимања овлашћења за вршење стручне обуке кандидата за обављање послова возача возила за транспорт опасне робе, односно лица са сертификатом о специјалистичком знању из области ADN, поступак именовања тела за оцењивање усаглашености возила, поступак издавања, продужења важења и укидања ADR сертификата о стручној оспособљености за возача возила за транспорт опасне робе, поступак издавања, продужења важења и одузимања сертификата о специјалистичком знању из области ADN и поступак издавања одобрења, вођење евиденција и регистара прописаних овим законом примењују се одредбе закона који уређује општи управни поступак.ˮ

Члан 2.

У члану 3. став 1. тачка 7) мења се и гласи:

„7) *корисник контејнер-цистерне, преносиве цистерне, кола цистерне или брода* је привредно друштво, друго правно лице или предузетник, на чије су име контејнер-цистерна, преносива цистерна, кола цистерна или брод регистровани или дозвољени за саобраћај;”.

У тачки 31) тачка на крају замењује се тачком и запетом и додаје се тачка 32), која гласи:

„32) стручно лице је лице оспособљено и овлашћено за испитивање преносивих цистерни, контејнер-цистерни, трајно причвршћених цистерни, батеријских возила, демонтажних цистерни, заменљивих цистерни, кола цистерни и MEGC у складу са прописима ADR/RID”.

Члан 3.

Члан 6. мења се и гласи:

„Члан 6.

Под условом да су испуњени захтеви безбедности, министарство издаје решење о одобрењу одступања од одредаба ADR/RID/ADN.

Подносилац захтева за одобрење одступања од ADR/RID/ADN подноси министарству захтев и елаборат у коме су наведени сви релевантни подаци који показују да одступање од ADR/RID/ADN неће угрозити здравље људи и животну средину.

Ако су испуњени захтеви безбедности министарство подноси предлог за одступање у складу ADR/RID/ADN.

После одобрења из става 2. овог члана министарство доноси решење о одобрењу одступања. Решење о одобрењу одступања може бити укинуто ако се утврди да предвиђене мере безбедности, односно услови под којима је одобрење добијено нису испуњени. Решење је коначно у управном поступку и против њега се може покренути управни спор.

Одступања се одобравају без дискриминације, на период од пет година, осим ако у решењу није посебно назначено да се одступање одобрава на период краћи од пет година.

Подносилац захтева за издавање решења о одобрењу одступања сноси трошкове плаћања републичке административне таксе.

Ако је Република Србија закључила споразуме у складу са одељком 1.5.1 ADR/ RID, односно споразуме у складу са одељком 1.5.1 ADN, превозне радње на територији Републике Србије могу да се обављају у складу са овим споразумима.

Одступања не могу да се одобре за транспорт опасне робе која је сврстана у Класу 1 ADR/RID/ADN (експлозивне материје и предмети) и Класу 7 ADR/RID/ADN (радиоактивне материје).

Члан 4.

У члану 8. став 2. после речи: „радијационе делатности” додају се речи:„или нуклеарне активности”.

После става 2. додају се нови ст. 3. и 4. који гласе:

„Уз захтев за издавање дозволе за транспорт опасног отпада прилаже се уговор о закљученом обавезном осигурању за превоз опасног отпада.

Услови осигурања и тарифе премија који се примењују на уговор о обавезном осигурању из става 3. овог члана морају да буду у складу са Базелским Протоколом о одговорности и накнади за штете проузроковане прекограничним кретањем опасног отпада и његовим одлагањем.ˮ

Досадашњи ст. 3-9. постају ст. 5-11.

Члан 5.

У члану 11. став 1. тачка 1) после речи:„цистерну” додају се речи:„или танк брода”.

Члан 6.

У члану 13. став 1. речи:„у току поступка производње” бришу се.

После става 5. додају се ст. 6 – 10, који гласе:

„Преносиву цистерну, контејнер-цистерну, трајно причвршћену цистерну, батеријско возило, демонтажну цистерну, заменљиву цистерну, кола цистерну или MEGC из става 1. овог члана испитује и означава жигом овлашћено стручно лице, у складу с прописима из члана 4. став 1. овог закона и другим прописима.

Министарство овлашћује стручно лице ако:

1) испуњава услове прописа из члана 4. став 1. овог закона и других прописа;

2) је запослено код правног лица које је именовано за ове послове;

3) испуњава услове у погледу стручне оспособљености.

Решење којим се овлашћуje стручно лице важи пет година и њиме се стручном лицу додељује жиг. Решење о овлашћењу је коначно у управном поступку.

Министарство одузима жиг и овлашћење за стручно лице ако оно престане да испуњава неки од услова из става 7. овог члана.

Министар ближе прописује услове у погледу стручне оспособљености које мора да испуњава овлашћено стручно лице које испитује преносиву цистерну, контејнер-цистерну, трајно причвршћену цистерну, батеријско возило, демонтажну цистерну, заменљиву цистерну, кола цистерну и MEGC, начин вођења регистра овлашћених стручних лица и изглед жига.”

Члан 7.

У члану 14. после става 9. додаје се нови став 10. који гласи:

„Министарство води базу података покретне опреме под притиском која садржи следеће податке: редни број, назив произвођача, годину израде, фабрички број, називно пуњење, јединицу мере, назив власника/корисника (ако није физичко лице), број потврде о контролисању, датум издавања потврде, назив именованог тела које је издало потврду, годину следећег периодичног контролисања и евиденцију пуњења у електронском облику која садржи назив произвођача, годину израде, фабрички број, назив власника ако није физичко лице, назив пунионице, датум пуњења, UN број материје.”

Досадашњи став 10. постаје став 11.

У досадашњем ставу 11. који постаје став 12. речи:„фиксираних цистерни” замењују се речима:„трајно причвршћених цистерни”.

После досадашњег става 12. који постаје став 13. додаје се став 14. који гласи:

„Министар ближе прописује услове за издавање и одузимање именовања за оцењивање усаглашености типа амбалаже или цистерне за транспорт опасне робе.”

Члан 8.

После члана 28. додају се назив члана и члан 28а, који гласе:

„Обавезе корисника кола цистерне

Члан 28а

Kорисник кола цистерне у железничком саобраћају предузима мере како би се:

1) применили захтеви везано за израду, опрему, испитивање и обележавање;

2) обавила ванредна провера, ако безбедност тела цистерне или опреме може бити угрожена услед поправке, прераде или ванредног догађаја;

3) подаци о активностима из тач. 1) и 2) овог става забележили у досијеу цистерне;

4) обезбедило да субјекат задужен за одржавање кола цистерне поседује важећи сертификат;

5) обезбедило да потребни технички подаци који се односе на цистерну и њену опрему буду доступни субјекту задуженом за одржавање.”

Члан 9.

У члану 31. тачка 7) после речи:„власник” додају се запета и реч:„корисник”.

Члан 10.

У називу члана 32. после речи:„власника” додају се запета и реч:„корисника”.

У ставу 1. после речи:„Власник” додају се запета и реч:„корисник”.

Члан 11.

У члану 36. став 1. речи:„прописаним у пропису из става 5. овог члана,” замењују се речима: „за одређивање броја саветника за безбедност у транспорту опасне робе,”.

У ставу 5. реч:„фебруара” замењује се речју:„марта”.

Члан 12.

У члану 39. став 4. мења се и гласи:

„Сертификат за саветника се издаје са роком важења од пет година од дана када је кандидат положио испит, односно од дана истека важења претходног сертификата ако је кандидат у години истицања важећег сертификата положио испит за продужење важења сертификата за саветника.”

После става 8. додају се ст. 9. и 10. који гласе:

„Ако саветник пријави нестанак сертификата којем није истекао рок важења може поднети захтев за издавање дупликата сертификата.

Подносилац захтева сноси трошкове плаћања републичке административне таксе за издавање дупликата сертификата.”

Члан 13.

У члану 42. став 3. после речи:„тело” додају се запета и речи:„на нумерисаном заштићеном папиру,”.

У ставу 6. речи:„месечни”, као и речи:„и која не могу да се употребљавају у складу са чланом 75. ст. 1-5. овог закона” бришу се.

У ставу 10. речи:„(CWA 14641)” бришу се.

Став 11. мења се и гласи:

„Министарство води регистар издатих ADR сертификата о одобрењу за возило, као и евиденцију возила за која су именована тела утврдила да не испуњавају захтеве прописане ADR-ом и овим законом, а на основу извештаја које министарству достављају именована тела.”

У ставу 13. речи:„и поступак издавања” замењују се речима:„издавања и продужења важења”.

Члан 14.

У члану 43. став 7. мења се и гласи:

„Министар образује испитну комисију пред којом кандидат полаже испит из ст. 2. и 6. овог члана. Представници привредних друштава, односно других правних лица која поседују овлашћење за вршење стручне обуке кандидата за обављање послова возача возила за транспорт опасне робе не могу бити чланови испитне комисије.”

После става 16. додаје се став 17. који гласи:

„Ако возач пријави нестанак сертификата којем није истекао рок важења, може поднети захтев за издавање дупликата сертификата. Подносилац захтева сноси трошкове плаћања републичке административне таксе за издавање дупликата сертификата.”.

Досадашњи ст. 17. и 18. постају ст. 18. и 19.

После става 19. додаје се став 20. који гласи:

„Одобрење из става 19. овог члана је коначно у управном поступку и издаје се на период од најдуже пет година.”

Члан 15.

У члану 46. став 1. после речи: „контролише” додају се речи: „инспектор и/или”, а реч: „ADR” замењују се речима: „овим законом.

У ставу 3. после речи:„Ако” додају се речи: „инспектор и/или”.

Став 4. брише се.

У досадашњем ставу 5. који постаје став 4. после речи:„то” додају се речи: „инспектор и/или”.

Досадашњи ст. 6, 7, 8, 9. и 10. постају ст. 5, 6, 7, 8. и 9.

Став 11. брише се.

Досадашњи став 12. који постаје став 10. мења се и гласи:

„Инспектор на основу овог закона и прописа којима се уређује инспекцијски надзор потврђује да су отклоњени разлози за искључење.”.

Досадашњи ст. 13, 14. и 15. постају ст. 11, 12. и 13.

Члан 16.

После члана 47. додају се назив члана 47а и члан 47а који гласе:

„Поступање органа граничне контроле

Члан 47а

Сва возила цистерне које превозе опасну робу и возила која превозе опасну робу са високом потенцијалном опасношћу имају предност приликом преласка државне границе.”.

Члан 17.

У називу члана 48. речи:„заштићену зону” замењује се речима:„заштићено подручје”.

Став 1. мења се и гласи:

„Транспорт опасне робе кроз заштићено подручје врши се у складу са прописима којима се уређује заштита природе”.

Став 2. брише се.

Члан 18.

У члану 57. после става 23. додаје се нови став 24. који гласи:

„Ако лице са сертификатом о специјалистичком знању из области ADN пријави нестанак сертификата којем није истекао рок важења може поднети захтев за издавање дупликата сертификата. Подносилац захтева сноси трошкове плаћања републичке административне таксе за издавање дупликата сертификата.”.

Досадашњи ст. 24. и 25. постају ст. 25. и 26.

После става 26. додаје се став 27. који гласи:

„Министар образује испитну комисију пред којом кандидат полаже испит из ст. 3, 4. и 5. овог члана. Представници привредних друштава, односно других правних лица која поседују овлашћење за вршење стручне обуке кандидата за стицање сертификата о специјалистичком знању из области ADN не могу бити чланови испитне комисије.”

Члан 19.

У члану 61. став 1. после речи: „одредаба” додаје се реч:„ADR/”, а после речи: „у” додаје се реч:„друмском,”.

У ставу 2. реч:„непосредна” брише се, после речи:„врши” додају се речи: „министарство или”, а после речи:„послове” додају се речи:„у складу са чланом 46. овог закона”.

Став 3. мења се и гласи:

„Надзор над спровођењем одредаба ADR/RID/ADN , овог закона и прописа на основу овог закона врше и царински органи на граници приликом обављања царинског надзора у складу са чланом 47. овог закона.”.

Члан 20.

У члану 62. став 1. после речи:„одредбаˮ додаје се реч:„ADR/ ”, после речи:„у” додаје се реч:„друмском,”.

Члан 21.

У члану 64. став 1. тачка 1) после речи: „закона” додају се речи:„односно брода који не испуњава услове из члана 54. овог закона;”.

Члан 22.

У члану 68. после става 2. додаје се став 3. који гласи:

„Поред казне за привредни преступ из става 1. овог члана, правном лицу - учеснику у транспорту, за привредни преступ којим се проузрокује опасност I категорије у складу са чланом 9. став 1. тачка 1) овог закона, изриче се заштитна мера забрана правном лицу да се бави одређеном привредном делатношћу - забрана обављања делатности транспорта опасне робе у трајању од шест месеци, рачунајући од дана правоснажности пресуде којом је утврђена његова одговорност за проузроковање опасности I категорије.”

Члан 23.

У члану 70. став 1. тачка 9) број:„1),” брише се.

У тачки 19) после речи:„власник” додаје се запета и реч:„корисник”.

У тачки 22) број:„4” замењује се бројем:„5”.

После тачке 23) додају се тач. 24) – 26), које гласе:

„24) ако корисник кола цистерне не спроводи обавезе из члана 28a;

25) ако учесник у транспорту опасне робе не достави министарству личне податке саветника за безбедност са којим је закључио уговор о ангажовању у року од 15 дана од дана закључивања уговора (члан 36. став 2).

26) ако учесник у транспорту у року из члана 36. став 2. овог закона не обавести министарство о промени саветника за безбедност којег је ангажовао (члан 36. став 4).”

Члан 24.

У члану 71. после става 3. додају се ст. 4 - 7. који гласе:

„Новчаном казном од 10.000 до 50.000 динара или казном затвора до 30 дана казниће се за прекршај стручно лице ако не испита посуду под притиском или цистерну у складу са чланом 13. став 6. овог закона.

За радње из члана 68. став 1. казниће се за прекршај предузетник новчаном казном од 10.000 до 500.000 динара.

Поред казне за прекршај из става 1. овог члана, учеснику у транспорту, за прекршај којим се проузрокује опасност I категорије у складу са чланом 9. став 1. тачка 1) овог закона, изриче се заштитна мера забрана правном лицу да врши одређене дeлатности - забрана обављања делатности транспорта опасне робе у трајању од шест месеци, рачунајући од дана правоснажности пресуде којом је утврђена његова одговорност за проузроковање опасности I категорије.

Поред казне за прекршај из става 5. овог члана, учеснику у транспорту, за прекршај којим се проузрокује опасност I категорије у складу са чланом 9. став 1. тачка 1) овог закона, изриче се заштитна мера забрана вршења одређених делатности - забрана вршења делатности транспорта опасне робе у трајању од шест месеци, рачунајући од дана правоснажности пресуде којом је утврђена његова одговорност за проузроковање опасности I категорије.”

Члан 25.

После члана 73. додаје се члан 73а, који гласи:

„Члан 73а

Министарство за сваку календарску годину, најкасније до 31. децембра текуће године за претходну годину, доставља Европској комисији и Народној скупштини извештај о прекршајима и казнама, који обухвата податак о утврђеној или процењеној количини опасне робе која се превози у друмском транспорту (у превезеним тонама или у тонама по километру).”

Прелазне и завршне одредбе

Члан 26.

За цистерне и возила за која не може да се утврди усклађеност са захтевима из члана 42. ст. 1. и 2. Закона о транспорту опасне робе, а за која је издат ADR сертификат о одобрењу за возило чији рок важења није истекао до дана ступања на снагу Закона о транспорту опасне робе („Службени гласник РС”, број 104/16), до 31. децембра 2020. године издаваће се ADR сертификат о одобрењу за возила на основу годишње контроле техничких карактеристика коју, према пододељку 9.1.2.3 ADR, врше именована тела и на основу доказа о техничкој исправности са последњег редовног техничког прегледа.

ADR сертификати о одобрењу за возило који су издати пре ступања на снагу овог закона замениће се новим обрасцем ADR сертификата о одобрењу за возило приликом вршења првог наредног редовног контролисања техничке исправности возила у циљу продужења важења ADR сертификата о одобрењу за возило.

ADN сертификати о одобрењу за брод који су издати пре ступања на снагу овог закона замениће се новим обрасцем ADN сертификата о одобрењу за брод приликом вршења првог наредног редовног (периодичног) прегледа брода у циљу продужења важења ADN сертификата о одобрењу за брод.

Члан 27.

Привредна друштва, друга правна лица или предузетници који обављају делатност транспорта опасне робе дужни су да своје акте ускладе са овим законом у року од годину дана од дана ступања на снагу овог закона.

Произвођачи амбалаже, односно посуда под притиском, цистерни и возила дужни су да своје акте ускладе са ADR/ RID/ ADN, овим законом и прописима донетим на основу овог закона, у року од годину дана од дана ступања на снагу овог закона.

Привредна друштва, друга правна лица или предузетници који су стекли лиценцу за стручно оспособљавање кандидата за саветника за безбедност, односно овлашћење за стручно оспособљавање кандидата за обављање послова возача, односно лица са сертификатом ADN, могу на основу те лиценце наставити са обављањем наведених послова најдуже годину дана од дана ступања на снагу овог закона.

Тела за оцењивање усаглашености која су овлашћена, односно именована у складу са Законом о транспорту опасног терета („Службени гласник РС”, број 88/10) и прописима донетим на основу тог закона, настављају са обављањем послова до окончања поступка именовања у складу са овим законом.

Министарство обавља послове издавања одобрења за тип амбалаже, покретне опреме под притиском, односно цистерне, до именовања тела за спровођење поступка оцењивања усаглашености амбалаже, покретне опреме под притиском, односно цистерне у складу са овим законом.

Овлашћена стручна лица која су овлашћена да испитују и означавају жигом, односно да издају извештај о испитивању амбалаже, посуде под притиском, односно цистерне, настављају са обављањем послова до именовања тела за спровођење поступка оцењивања усаглашености амбалаже, покретне опреме под притиском, односно цистерне у складу са овим законом.

Члан 28.

Прописи донети на основу Закона о транспорту опасног терета („Службени гласник РС”, број 88/10) примењују се до доношења подзаконских аката у складу са Законом о транспорту опасне робе („Службени гласник РС”, број 104/16) и овим законом.

Прописи из става 1. овог члана примењују се ако нису у супротности са одредбама овог закона.

Решења којима се издају посебне дозволе за одобравање примене одступања, а која су издата у складу са чланом 6. Закона о транспорту опасне робе („Службени гласник РС”, број 104/16), престају да важе даном приступања Републике Србије Европској унији.

Одредбе члана 4. став 2. овог закона примењиваће се до 31. децембра 2020. године.

Члан 29.

У члану 10. ст. 5, 6. и 8, члану 18. став 3. тачка 3) и став 4. тачка 1), члану 21. став 3. тачка 7), став 4. тачка 3) и став 5. тач. 1), 2) и 3), члану 22. став 4. тачка 4) и став 5. тачка 1), члану 23. став 2. тачка 3), став 3. тачка 14) подтачка (1), став 4. тач. 3) и 7) и став 5. тач. 1) и 2), члану 25. став 2. тачка 6), члану 31. став 1. тачка 3), члану 34. став 1. тачка 1), члану 45. став 1, члану 46. став 1, члану 49. став 2, члану 50. став 4, члану 52. ст. 1. и 2, члану 54. став 10. и став 13. тачка 2), члану 56. ст. 4. и 5. и члану 58. став 1, реч:„терет” у одређеном падежу замењује се речју:„роба” у одговарајућем падежу.”

Члан 30.

У члану 14. став 11, члану 22. став 5. тачка 2) подтач. (3) и (5), члану 23. став 3. тачка 3), називу члана 26, члану 26. уводна реченица и тач. 1), 2) и 4), члану 70. став 1. тачка 12), речи:„расути терет” у одређеном падежу замењују се речима:„роба у расутом стању” у одговарајућем падежу.”

Члан 31.

Прописи за извршавање овог закона донеће се у року од 12 месеци од дана ступања на снагу овог закона.

Члан 32.

Овај закон ступа на снагу осмог дана од дана објављивања у „Службеном гласнику Републике Србијеˮ.